钦定古今图书集成/明伦汇编/氏族典/第261卷 > 王轨
## 钦定古今图书集成/明伦汇编/氏族典/第261卷 > 王轨

按《周书王轨传》：“轨太元祁人也，小名沙门，汉司徒允
之后。世为州郡冠族，累叶仕魏，父光，位至骠骑大将
军。轨质直慷慨，临事强正，起家事辅城公。及高祖即
位，授前侍下士，累迁内史下大夫，加授仪同三司。自
此亲遇弥重，遂处腹心之任。建德初，转内史中大夫，
加授开府仪同三司。五年，高祖总戎东伐，围晋州，刺”
史崔景嵩密遣送款，诏令轨率众应之，遂克晋州。于
是遂从平并、邺，以功进位上大将军，进爵郯国公。及
陈将吴明彻入寇吕梁，徐州总管梁士彦频战不利，
退保州城。明彻堰清水以灌之。诏以轨为行军总管，
率诸军赴救。围而蹙之，并就俘获。陈之锐卒，于是歼
焉。高祖嘉之，进位柱国，仍拜徐州总管、七州十五镇
诸军事。轨性严重，多谋略，威镇敌境，陈人惮之。宣帝
之征吐谷浑也，宫尹郑译、王端等并得幸帝，帝在军
中颇有失德。军还，轨言之于高祖，高祖大怒，乃挞帝，
除译等名。帝因此大衔之。后轨因内宴上寿，又捋高
祖须曰：“可爱好老公，但恨后嗣弱耳。”高祖深以为然。
及宣帝即位，郑译等复为近侍。大象元年，帝令内史杜庆信就徐州杀轨，颜之仪切谏，帝不纳，遂诛之。